РЕШЕНИЕ НА КОМИСИЯТА
от 11 август 2008 година
за изменение на допълнението към приложение VI към Акта за присъединяване на България и Румъния по отношение на определени млекопреработвателни предприятия в България
(нотифицирано под номер C(2008) 4269)
(текст от значение за ЕИП)
(2008/672/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Акта за присъединяване на България и Румъния, и по-специално глава 4, раздел Б, буква е), първа алинея от приложение VI към него,
като има предвид, че:
(1)
С Акта за присъединяване на България и Румъния за България бяха предвидени преходни периоди за привеждане в съответствие на някои млекопреработвателни предприятия с изискванията на Регламент (ЕО) № 853/2004 на Европейския парламент и на Съвета от 29 април 2004 г. за определяне на специфични хигиенни правила за храните от животински произход (1).
(2)
Допълнението към приложение VI към Акта за присъединяване е изменено с решения на Комисията 2007/26/ЕО (2), 2007/689/ЕО (3), 2008/209/ЕО (4), 2008/331/ЕО (5) и 2008/547/ЕО (6). България предостави гаранции, че пет млекопреработвателни предприятия са завършили процеса на модернизиране и понастоящем са в пълно съответствие със законодателството на Общността. На посочените предприятия е разрешено да получават и преработват неотговарящо на изискванията сурово мляко. Поради това те следва да бъдат включени в списъка в глава I от допълнението към приложение VI.
(3)
Едно преработвателно предприятие, което понастоящем е посочено като отговарящо на изискванията предприятие, ще получава и преработва на две отделни линии отговарящо и неотговарящо на изискванията сурово мляко. Поради това посоченото предприятие следва да бъде добавено към списъка в глава II. Друго млекопреработвателно предприятие, понастоящем посочено в списъка в глава II, ще получава и преработва само мляко, отговарящо на изискванията. Следователно посоченото предприятие следва да бъде заличено от списъка в глава II от допълнението към приложение VI.
(4)
Поради това допълнението към приложение VI към Акта за присъединяване на България и Румъния следва да бъде съответно изменено.
(5)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Допълнението към приложение VI към Акта за присъединяване на България и Румъния се изменя в съответствие с приложението към настоящото решение.
Член 2
Адресати на настоящото решение са държавите-членки.
Съставено в Брюксел на 11 август 2008 година.